
RAPORT COMUN
asupra Propunerii legislative pentru modificarea şi completarea Legii nr.544 din 12 octombrie 2001 privind liberul acces la informaţiile de interes public, cu modificările şi conpletările ulterioare 

(PLx. 157/2012)

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia pentru cultură, arte, mijloace de informare în masă au fost sesizate spre dezbatere, în fond, în procedură obişnuită, cu Propunerea legislativă pentru modificarea şi completarea Legii nr.544 din 12 octombrie 2001 privind liberul acces la informaţiile de interes public, cu modificările şi completările ulterioare, transmisă cu adresa nr. PL – x 157 din 29 mai 2012 şi înregistrată cu nr. 26/129 din 30 mai 2012, respectiv 30/268 din 30 mai 2012.

Comisia pentru administraţie publică, amenajarea teritoriului şi echilibru ecologic şi Comisia pentru cultură, arte, mijloace de informare în masă au fost sesizate în fond cu această propunere legislativă, spre avizare fiind transmisă Comisiei pentru drepturile omului, culte şi problemele minorităţilor naţionale, care a avizat favorabil iniţiativa legislativă, şi, respectiv, Comisiei juridice, de disciplină şi imunităţi, care a transmis un aviz negativ. Comisiile au examinat avizul favorabil, cu observaţii şi propuneri, emis de Consiliul Legislativ cu nr. 42/16.01.2012 precum şi Punctul de vedere al Guvernului, care nu susţine adoptarea acestei iniţiative legislative.

Conform dipoziţiilor art. 75. alin. (1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

Senatul a respins propunerea legislativă în şedinţa din 21 mai 2012.
Iniţiativa legislativă are ca obiect de reglementare modificarea şi completarea Legii nr.544/2001 privind liberul acces la informaţiile de interes public, cu modificările şi conpletările ulterioare. Conform Expunerii de motive prin intermediul iniţiativei legislative se are în vedere „facilitarea accesului cetăţenilor la informaţiile privind noutăţile legislative, în mod obiectiv, direct de la sursă, şi nu prin intermediul unor canale mass-media care, de cele mai multe ori şi mai ales în ultima perioadă, distorsionează informaţia.”

Totodată, potrivit acestei iniţiative legislative, „asigurarea de către autorităţile publice a accesului la informaţiile de interes public se face din oficiu şi la cerere, prin intermediul compartimentului pentru relaţii publice sau al persoanei desemnate în acest scop, al avizierelorde informare, al publicaţiilor locale susţinute din fonduri publice, precum şi prin intermediul site-urilor oficiale ale instituţiilor”. Aceeaşi iniţiativă legislativă prevede faptul că publicaţiile locale, buletinele informative şi site-urile susţinute din fonduri publice ar avea obligaţia să publice „comunicările venite de la departamentul de comunicare al Guvernului”.   

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă sus-menţionată, în şedinţele din 14 mai şi, respectiv, 25 septembrie 2012.

La dezbateri a participat,  în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat: doamna Irina Alexe, Şef Departament Relaţia cu Parlamentul din cadrul Ministerului Administraţiei şi Internelor

Din numărul total de 28 de membri ai Comisiei pentru administraţie publică, amenajarea teritoriului şi echilibru ecologic au participat la dezbateri 28 de deputaţi.



Comisia pentru cultură, arte, mijloace de informare în masă a dezbătut iniţiativa legislativă în sedinţa din data de 25 septembrie 2012. La lucrări au fost prezenţi 14 deputaţi din totalul de 18 membri ai Comisiei. 

La dezbateri a participat,  în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat: domnul Bogdan Tohăneanu, secretar de stat în cadrul Ministerului Administraţiei şi Internelor.
În urma examinării propunerii legislative şi a opiniilor exprimate de către membrii celor două Comisii s-a hotărât, cu unanimitate de voturi, respingerea propunerii legislative pentru modificarea şi completarea Legii nr.544 din 12 octombrie 2001 privind liberul acces la informaţiile de interes public, cu modificările şi conpletările ulterioar, având în vedere faptul că fiecare autoritate sau instituţie publică are obligaţia de a asigura accesul liber şi neîngrădit al persoanei la informaţiile de interes public referitoare la propria sa activitate. 
În raport de obiectul şi conţinutul reglementării, iniţiativa legislativă face parte din categoria legilor ordinare.

   PREŞEDINTE, 
              Bogdan CANTARAGIU                                   Raluca TURCAN

